cy cy cy ceb fi cy nl en cy cy cy cy cy cy de cy cy en cy cy cy fr es en en cy
Y Carneddau o Ogwen i Ro-wen 16 Mehefin
Roedd gen i freuddwyd, sef  taith hirddydd haf ar hyd y Carneddau o Ogwen i Fwlch y Ddeufaen! Chwalwyd y freuddwyd ar y Sadwrn arbennig yma. Daeth 12 ynghŷd i Glan Dena yn Ogwen ar fore llaith a chymylog. Onid oedd y Gwasanaeth Tywydd yn gaddo pethau i wella’n gyflym, ac roedd ymdrechion y cyd-aelodau i gael ceir mewn lle ym Mwlch y Ddeufaen eisioes yn sylweddol, yn enwedig pan fo diadell ddefaid un o ffermwyr y fro wedi meddianu’r ffordd ac yn mynu ein dal yn ôl.
Aethom i fyny i gyfeiriad Ffynnon Lloer yn eithaf rhwydd, gan wedyn ddringo’r grib hyd nes cyrraedd copa Pen yr Olau Wen. Oedd roedd y niwl a’r glaw mân yn boen gyda dillad glaw yn bwysau ychwanegol – ond roedd hi’n siwr o wella, ac roedd y dringo caled trosodd! Ymlaen i gopa Carnedd Dafydd, a chael ysbaid i baned, cyn troi i gyfeiriad y dwyrain a Bwlch Cyfryw yng nghwmni’r niwl. Dringo byr ond caled i gopa Carnedd Llewelyn, cyn mynd ymlaen trwy wynt a glaw cyson a chaled i gysgod derbynniol iawn am ginio yng nghwt y Foel Gras. Roedd tri o ddewrion wedi ychwanegu at yr artaith trwy bicio draw i’r Elen, cyn ymuno â ni am ginio.
Wrth fynd i gyfeiriad Carnedd Gwenllian ac wedyn y Foel Fras, peidiodd y glaw a chwythwyd y cymylau isel i ffwrdd gan adael gweddill y daith mewn heulwen lachar a gwynt cryf, gan ein galluogi i weld golygfeydd  gwych gogledd y Carneddau – Ynys Môn a Dyffryn Conwy gan gynnwys y Creuddyn a’r Gogarth Fawr. Cafwyd paned i ymestyn yr olygfa ysblennydd ar gopa y Drum, cyn disgyn i lawr i‘r bwlch ac yn ôl at y ceir a adawyd yno am 08.30 y bore. Erbyn hyn roedd dau o’r tri a aeth i’r Elen wedi llwyr ymladd, fel y dengys y dystiolaeth!
Taith fythgofiadwy medd Aneurin, ac oedd  roedd gwen ar wyneb pawb yn heulwen diwetydd Bwlch y Ddeufaen. Diolch am gwmni a chymorth cyd-aelodau, sef Aneurin a Dilys, Eifion, Eryl, Dafydd Legal, Dafydd ac Ieuan o Aberystwyth, Gwen o Chwilog, Richard o Rhuthun, Raymond a John Arthur (heb allwedd ei gar!). Ond mae’r freuddwyd yn parhau.....  eto rhyw hirddydd haf...........
Lluniau gan Aneurin Phillips ar Flickr
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 18/6/18 15:34